- Jeg håber, at jeg kan få bare én enkelt til at tænke sig om, inden han eller hun indtager et syntetisk stof. Det er mit håb.

Det siger Kim Christensen, der natten til lørdag blev ringet op med den besked, som alle forældre frygter: Hans søn på 16 år var død efter indtagelse af MDMA.

Sønnen var blevet svær at komme i kontakt med, efter at han indtog stoffet til en fest i en lejlighed i Dianalund natten til lørdag. Han var blevet fløjet til Rigshospitalet, men hans liv stod ikke til at redde. Han blev erklæret død klokken 01.46, oplyste Sydsjællands og Lolland-Falsters Politi lørdag morgen.

Opslag på Facebook

Kim Christensen sidder i en sofa i en stue på Nordsjælland, hvor han er sammen med familiemedlemmer. Øjnene er røde, og han kæmper næsten ustandseligt med tårerne.

- Jeg vidste, at min søn røg hash. Det havde vi nogle snakke om, men at han ville tage et stof som MDMA, det troede jeg simpelthen ikke, siger han.

Derfor satte han sig til tasterne på Facebook lørdag morgen og skrev et opråb.

Læs også : 16-årig er død efter at have indtaget ukendt stof

'Dette er et opråb til jeres børn ude I det danske land', indledte han.

'Kære unge mennesker. Vil I ikke godt stoppe med at eksperimentere med syntetiske stoffer. En ung mand på 16 år fra Dianalund et i nat død 00.45 efter af have indtaget MDMA. Denne skønne unge mand var min elskede søn.'